เปิดโปงงาบใน ศธ. รมว.ออกมาแฉเอง ทุจริต 3 รายการบิ๊ก
ค่าเช่าอินเตอร์เน็ต ทำโดม-อควาเรียม,ธีระเกียรติ เอาจริงลุยสางทุจริตในกระทรวงศึกษาธิการ พบปัญหาไม่ชอบมา พากลหลายโครงการ ทั้งการเช่าสัญญาณอินเตอร์เน็ตที่มีการเสนอสินบนแลกกับการต่อสัญญาให้รองปลัดฯ ปัญหาการก่อสร้างอควาเรียมจังหวัดสงขลา ที่พบผู้เกี่ยวข้องตั้งแต่ข้าราชการระดับ 8-11 และปัญหาก่อสร้างโดมโรงเรียน เตรียมพิจารณาใช้มาตรการ คสช.เชือด,เมื่อวันที่ 18 เม.ย. ที่กระทรวงศึกษาธิการ นพ. ธีระเกียรติ เจริญเศรษฐศิลป์ รมว.ศึกษาธิการ เปิดเผยถึงความคืบหน้าเรื่องการตรวจสอบทุจริตของกระทรวงศึกษาธิการว่า ขณะนี้สังคมกำลังจับตาเรื่องทุจริตของกระทรวง และมองว่าเราดำเนินการแก้ปัญหาทุจริตแบบลูบหน้าปะจมูก ทำเฉพาะพวกปลาซิวปลาสร้อยเท่านั้น ขอยืนยันว่าไม่ได้เป็นเช่นนั้น โดย พล.ท.โกศล ประทุมชาติ ที่ปรึกษา รมว. ในฐานะรองประธานแก้ไขปัญหาทุจริต ได้รายงานความคืบหน้าเรื่องทุจริตต่างๆ มาให้รับทราบแล้ว เรื่องแรกเป็นการสืบข้อเท็จจริงกระบวนการเช่าสัญญาณอินเตอร์เน็ตของระบบ MOE NET กระทรวงศึกษาธิการ,นพ.ธีระเกียรติกล่าวอีกว่า นายประเสริฐ บุญเรือง รองปลัดกระทรวง รายงานให้ทราบตั้งแต่ปลายปีที่แล้วว่าถูกเสนอสินบนให้ต่อสัญญา MOE NET นายประเสริฐเองไม่เคยเห็นการเช่าสัญญาณอินเตอร์เน็ต อีกทั้งตั้งแต่ได้รับตำแหน่งให้ดำรงตำแหน่งรองปลัด ก็ถูกมอบหมายให้ดูแลเรื่องระบบ MOE NET นายประเสริฐมองว่าระบบเช่าสัญญาณอินเตอร์เน็ต ควรจะมีการจัดซื้อจัดจ้างให้ถูกวิธี แต่ทุกครั้งถูกแรงกดดันและข่มขู่ว่าหากไม่เซ็นจะไม่มีอินเตอร์เน็ตใช้งาน ดังนั้น นายประเสริฐจึงไม่เซ็นเมื่อไม่เซ็นจึงมีข้าราชการระดับ 7 เข้ามาติดสินบนและข่มขู่ว่าโรงเรียน จะไม่มีอินเตอร์เน็ตใช้งาน ขณะนี้นายประเสริฐถูกกันให้มาเป็นพยานลับ นี่คือจุดเริ่มต้นที่ตนเข้ามาปฏิรูประบบ MOE NET ขณะนี้นายประเสริฐก็ย้ายข้าราชการคนดังกล่าวออกจากหน่วยงานเดิมไปแล้ว,รมว.ศึกษาธิการกล่าวอีกว่า ทั้งนี้จะต้องมีการสืบข้อเท็จจริงเรื่องนี้ต่อไป เพราะมีการกล่าวหามีอดีตข้าราชการระดับรองปลัดและปลัดด้วยว่ามีการรับเงินสินบนด้วย ยังขอไม่ปรักปรำใคร เพราะยังเป็นประเด็นของการถูกกล่าวหาอยู่ แต่หากการตรวจสอบมีมูล จะส่งเรื่องนี้ให้สำนักงานคณะกรรมการป้องกันและปราบปรามการทุจริตแห่งชาติ (ป.ป.ช.) ตรวจสอบ ส่วนประเด็นข้อถกเถียงอ้างว่าโครงการ MOE NET เป็นมติของ ครม. จะไม่ถกเถียงด้วยแต่จะส่งเรื่องนี้ให้สำนักงานการตรวจเงินแผ่นดิน (สตง.) พิจารณาตรวจสอบว่าที่ผ่านมาดำเนินการถูกต้องหรือไม่,โครงการนี้เริ่มมาตั้งแต่ประเทศเรามีอินเตอร์เน็ตและราคาสูงขึ้นเรื่อยๆ ผมถามมาตลอด ได้คำตอบว่ามันต้องทำ ไม่เช่นนั้นจะผิดข้อตกลง สำหรับมูลค่าความเสียหายยังไม่สามารถตอบได้ แต่รู้ว่ามีมูลค่ามหาศาล ปีนึงแค่เฉพาะ สพฐ.ต้องเสียค่าบริการอินเตอร์เน็ตกว่า 2,000 ล้านบาทต่อปี นพ.ธีระเกียรติกล่าว,รมว.ศึกษาธิการกล่าวต่อไปว่า ส่วนความคืบหน้าการแก้ปัญหาโครงการก่อสร้างศูนย์ศึกษาการเพาะเลี้ยงสัตว์น้ำ ทะเลสาบสงขลา จังหวัดสงขลา หรืออควาเรียม ของสำนักงานคณะกรรมการการอาชีวศึกษา (สอศ.) ขณะนี้ นายการุณ สกุลประดิษฐ์ ปลัดกระทรวง ในฐานะประธานสืบข้อเท็จจริงเรื่องได้รายงานมาว่า พบข้อมูลชัดเจนที่มีความผิดปกติเกิดขึ้น ไม่ว่าจะเป็นการขอแก้ไขสัญญาขยายงวดงานจากเดิม 26 งวดงานที่ต้องแล้วเสร็จภายในปี 2553 แต่จากการตรวจสอบมีการขยายเพิ่มอีก 6 งวดงานถึงปี 2557 การเบิกจ่ายงบประมาณล่วงหน้า และไม่มีการติดตามการใช้จ่ายงบประมาณ มีการทำผิดระเบียบจัดซื้อจัดจ้าง ซึ่งมีผู้เกี่ยวข้องในเรื่องนี้ตั้งแต่ข้าราชการระดับ 8-11,นพ.ธีระเกียรติกล่าวต่อว่า ภายในสัปดาห์หน้าปลัดกระทรวงฯ จะเสนอรายชื่อผู้เกี่ยวข้องทั้งหมดมาให้พิจารณาใช้แนวปฏิบัติคำสั่งคณะรักษาความสงบแห่งชาติ (คสช.) เรื่องมาตรการป้องกันและปราบปรามการทุจริตและประพฤติมิชอบในระบบราชการ เรื่องแบบนี้เกี่ยวข้องกับเงินจำนวนมากผู้บริหารระดับสูงจะอ้างว่าไม่รู้ไม่เห็นไม่ได้ ถ้ามีมูลความผิดบุคคลนั้น ต้องถูกย้ายออกจากพื้นที่ เช่น ถ้าเป็นผู้บริหารระดับสูง ก็จะมีการโยกย้ายไปสำนักนายกรัฐมนตรี แต่หากเป็นบุคคลระดับล่างก็ต้องย้ายออกจากพื้นที่ หรือเป็นผู้มีอิทธิพลแต่อยู่ระดับล่างก็ถูกย้ายไปสำนักนายกฯเช่นกัน ส่วนใหญ่ที่โดนมาตรการ คสช.มีหลายส่วนเพราะโครงการนี้เริ่มมา 10 ปีแล้ว แต่ทั้งนี้ต้องตรวจสอบก่อนว่าตามรายงานที่เสนอมาบุคคลที่เข้าไปเกี่ยวข้อง มีข้อผิดพลาดมากน้อยแค่ไหน,นพ.ธีระเกียรติกล่าวอีกว่า สำหรับการตรวจสอบความไม่ชอบมาพากลในการก่อสร้างหลังคาคลุมลานอเนกประสงค์ หรือโดม 11 โรงเรียนในพื้นที่สามจังหวัดชายแดนภาคใต้ของสำนักงานคณะกรรมการการศึกษาขั้นพื้นฐาน (สพฐ.) สำนักงานตรวจเงินแผ่นดิน (สตง.) ตรวจพบว่ามีการดำเนินการจัดซื้อจัดจ้าง ที่ไม่ชอบด้วยกฎหมาย หลังจากที่ สพฐ.ได้ตั้งคณะกรรมการสืบสวนข้อเท็จจริงในเรื่องดังกล่าว ล่าสุดประธานคณะกรรมการสืบสวนข้อเท็จจริงได้รายงานให้ทราบว่าสอบปากคำผู้เกี่ยวข้องเสร็จเรียบร้อยแล้ว เบื้องต้นสามารถสรุปได้ว่าน่าเชื่อว่ากระบวนการในการจัดซื้อจัดจ้างดำเนินการไม่เป็นไปตามระเบียบของทางราชการ ซึ่งหลังจากได้ผลสืบสวนข้อเท็จจริงอย่างเป็นทางการแล้วจะมีการตั้งคณะกรรมการสอบสวนวินัยร้ายแรงกับผู้ที่เกี่ยวข้องต่อไป นอกจากนี้ ตนยังมอบหมายให้ สพฐ.ขยายผลตรวจสอบการดำเนินโครงการจัดสร้างหลังคาคลุมลานอเนกประสงค์ของโรงเรียนทั่วประเทศตามที่ สตง.ได้ขอให้มีการตรวจสอบเพิ่มด้วย,ด้าน นายประเสริฐ บุญเรือง กล่าวว่า ข้าราชการ ระดับ 7 คนดังกล่าว ได้มีการเสนอให้ยืดสัญญา MOE NET ออกไปเรื่อยๆ โดยหากไม่มีการดำเนินการ โรงเรียนกว่า 30,000 แห่ง ทั่วประเทศจะไม่มีอินเตอร์เน็ตใช้ พร้อมกล่าวข่มขู่ว่าหากโรงเรียนไม่มีอินเตอร์เน็ตใช้ตนจะต้องเป็นผู้รับผิดชอบ ขณะเดียวกันข้าราชการระดับ 7 คนดังกล่าว ยังได้เสนอสินบน 7% ให้ โดยกล่าวอ้างว่าอดีตปลัดกระทรวงฯ ก็มีการรับเงินจำนวนดังกล่าวทุกคน อีกทั้งยังคิดว่าเหตุที่ตนไม่ต่อสัญญาเพราะต้องการเรียกรับเงินจำนวนนี้ จึงได้นำเรื่องดังกล่าวไปหารือกับ นพ.ธีระเกียรติ ถึงแนวทางการแก้ไขปัญหา พร้อมย้ายข้าราชการคนดังกล่าวออกจากตำแหน่งโดยทันที
ธีระเกียรติ เอาจริงลุยสางทุจริตในกระทรวงศึกษาธิการ พบปัญหาไม่ชอบมา พากลหลายโครงการ ทั้งการเช่าสัญญาณอินเตอร์เน็ตที่มีการเสนอสินบนแลกกับการต่อสัญญาให้รองปลัดฯ
กระทรวงศึกษาธิการ,ทุจริตจัดซื้อ,เช่าสัญญาณอินเตอร์เน็ต,งบประมาณ,ข่าวหน้า1,การศึกษา